Diari Oficial de la Generalitat Valenciana


Sumari del DOGV 9793, del 21-02-2024 (2024/1366)

RESOLUCIÓ de 8 de febrer de 2024, de la sotssecretària de la Vicepresidència Primera i Conselleria de Cultura i Esport, per la qual es disposa la publicació del conveni subscrit entre la Generalitat, a través de la Vicepresidència Primera i Conselleria de Cultura i Esport, i la Fundació de la Comunitat Valenciana per a la Pilota Valenciana, per a donar suport als campionats i trofeus d'elit de pilota valenciana més importants de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9793

Data del DOGV
:   21-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1366


Data del document
:   08-02-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Correcció d'errades

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 8 de febrer de 2024, de la sotssecretària de la Vicepresidència Primera i Conselleria de Cultura i Esport, per la qual es disposa la publicació del conveni subscrit entre la Generalitat, a través de la Vicepresidència Primera i Conselleria de Cultura i Esport, i la Fundació de la Comunitat Valenciana per a la Pilota Valenciana, per a donar suport als campionats i trofeus d'elit de pilota valenciana més importants de la Comunitat Valenciana. [2024/1366]  
  
  
La Generalitat, a través de la Vicepresidència Primera i Conselleria de Cultura i Esport i la Fundació de la Comunitat Valenciana per a la Pilota Valenciana, han subscrit, amb data 8 de novembre de 2023, després de la tramitació reglamentària prèvia, un conveni per a donar suport als campionats i trofeus d'elit de pilota valenciana més importants de la Comunitat Valenciana.  
En compliment del que s'establix en la clàusula díhuit de l'esmentat conveni, que ha quedat inscrit en el Registre de Convenis de la Generalitat amb el número 0073/2024, es publica en el Diari Oficial de la Generalitat Valenciana, i hi figura com a annex a esta resolució.  
  
  
València, 8 de febrer de 2024.- La sotssecretària de la Vicepresidència Primera i Conselleria de Cultura i Esport: María Eugenia Vives Arlandis.  
  
  
CONVENI DE COL·LABORACIÓ ENTRE LA GENERALITAT, A TRAVÉS DE LA VICEPRESIDENCIA PRIMERA I CONSELLERIA DE CULTURA I ESPORT, I LA FUNDACIÓ DE LA COMUNITAT VALENCIANA PER A LA PILOTA VALENCIANA, PER A DONAR SUPORT ALS CAMPIONATS I TROFEUS D'ELIT DE PILOTA VALENCIANA MÉS IMPORTANTS DE LA COMUNITAT VALENCIANA  
  
València, 8 de novembre de 2024  
  
Reunits  
D'una part, Vicente José Barrera Simó, vicepresident primer i conseller de Cultura i Esport, en nom i representació de la Generalitat, en virtut del nomenament efectuat per mitjà del Decret 11/2023, de 19 de juliol, del president de la Generalitat, pel qual es nomena la persona titular de la Vicepresidència Primera i Conselleria de Cultura i Esport, i que actua en virtut de les facultats conferides per l'article 3 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions i per l'article 6.3 del Decret 176/2014, de 10 d'octubre, pel qual es regulen els convenis que subscriga la Generalitat i el registre d'aquests, y que està autoritzat especialment per a la subscripció d'aquest conveni per l'acord del Consell, de data 25 d'octubre de 2023.  
  
I, d'altra part, Juan Ureña Salcedo, president de la Fundació de la Comunitat Valenciana per a la Pilota Valenciana (d'ara en avant, la Fundació), amb domicili social a València, c/ Marqués de Sant Joan, 32-baix B, i CIF núm. G-98961311, amb facultats i poder suficients per a la celebració d'aquest acte, en virtut de l'apoderament que li atorga el article 15 dels estatuts de la fundació esmentada.  
Les parts es reconeixen prou capacitat per a subscriure el present conveni, i en virtut d'aquest  
  
  
MANIFESTEN  
I. Que la Fundació de la Comunitat Valenciana per a la Pilota Valenciana (d'ara en avant, la Fundació) és una fundació de caràcter privat, sense ànim de lucre, amb personalitat jurídica i capacitat d'obrar, la finalitat prioritària de la qual és, entre d'altres, “...expandir la pràctica de l'esport de la pilota valenciana i augmentar l'afició per aquesta i el seu coneixement en la societat valenciana, contribuir a l'ordenació i regularització de l'esport d'alt nivell de la pilota valenciana, per tal de garantir el seu present i el seu futur, promocionar l'esport de la pilota valenciana a la Comunitat, i també en l'àmbit nacional i internacional, per a dignificar la seua imatge i incrementar-ne el pes específic com a senyal d'identitat i part del patrimoni cultural del poble valencià.”  
  
Per tal de complir el seu objectiu i les finalitats fundacionals bàsiques, la Fundació podrà:  
Organitzar competicions, trobades i esdeveniments esportius no oficials, nacionals i internacionals, amb caràcter d'alt nivell o aficionat. En cas d'implicar la participació de dues o més entitats esportives federades, s'haurà de comunicar prèviament a la Federació de Pilota de la Comunitat Valenciana.  
II. Que la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en l'article 3.5 que una de les línies generals d'actuació de la Generalitat és protegir i difondre els esports i jocs autòctons, dins i fora de la Comunitat Valenciana, com a manera de promocionar i mantenir les tradicions esportives valencianes.  
III. La Llei 38/2003, de 17 de novembre, general de subvencions, en l'article 22.2.a disposa que podran concedir-se de manera directa les subvencions previstes nominativament en els pressupostos, d'acord amb l'article 168.1.a de la Llei 1/2015, de 6 de febrer, d'hisenda pública, del sector públic instrumental i de subvencions.  
IV. La Llei 9/2022, de 30 de desembre, de pressupostos de la Generalitat per a l'exercici 2023, aprova els pressupostos que han d'executar els organismes que integren la Generalitat durant l'exercici pressupostari de 2023. En aquests pressupostos hi ha una línia nominativa S8558000, la finalitat de la qual és donar suport als campionats i trofeus d'elit de pilota valenciana més importants de la Comunitat Valenciana.  
Aquesta línia pressupostària té previst com a entitat beneficiària la Fundació, amb un import de 405.000 euros.  
En conseqüència, i per a regular aquesta col·laboració, les institucions signatàries subscriuen aquest conveni que se subjectarà a les següents  
  
CLÀUSULES  
  
Primera. Objecte del conveni  
És objecte d'aquest conveni determinar la col·laboració entre la Vicepresidència Primera i Conselleria de Cultura i Esport i la Fundació, per a donar suport als campionats i trofeus d'elit de pilota valenciana més importants de la Comunitat Valenciana, organitzats per la Fundació de Pilota Valenciana.  
Aquesta col·laboració consistirà a:  
- Donar forma i eficàcia jurídica a la col·laboració de la Vicepresidència Primera i Conselleria de Cultura i Esport i la Fundació per a la Pilota Valenciana per sufragar d'una part del cost de l'organització dels següents esdeveniments: Lliga de Pilota Valenciana Elit, Campionat Individual Elit “Lligues Dos”, en les modalitats, d'escala i corda i raspall.  
- El desenvolupament de la promoció de la pilota femenina i la possible col·laboració amb altres entitats en la promoció de la pilota en general.   
  
Segona. Actuacions a desenvolupar  
La Fundació presenta un projecte en matèria esportiva en el qual estan incloses les activitats esportives, calendari i objectius per a enguany. Les actuacions de la Fundació tindran en compte l'ús de les dues llengües oficials en la Comunitat Valenciana. Seran les següents:  
  
L'individual (Escala i corda\_Raspall)   
El Campionat Individual - Trofeu President de la Generalitat probablement és la competició més emblemàtica de les quatre per tractar-se d'una lluita mà a mà, d'un contra un. La seua rellevància és tanta, que al vencedor se li atorga el privilegi de vestir sempre de roig, el color dels campions en la pilota, en totes les partides en què participe fins a la resolució del següent Campionat Individual.   
Així mateix, el guanyador del campionat és considerat el número u de la seua modalitat, escala i corda o raspall, fins que un altre rival siga capaç de llevar-li el títol individual.   
La competició comença amb 16 pilotaris en cada modalitat que competeixen des de la ronda de huitens de final distribuïts en dos grups, A i B. En cada grup s'han establert quatre caps de sèrie segons els resultats obtinguts en la temporada anterior i els rivals es determinen per sorteig.   
A partir d'ací, els vencedors de cada eliminatòria van accedint a les següents rondes, quarts i semifinals, fins que solament queda un competidor per cada grup que s'enfrontaran en la gran final un mes després del començament del campionat.   
Per altra part, abans de tancar el nombre definitiu de 16 participants es disputen diferents eliminatòries prèvies amb presència de pilotaris que no van poder participar en l'edició anterior per alguna circumstància, generalment per lesions, i per joves que han evolucionat considerablement entre una temporada i l'altra fins a adquirir el nivell que requereix el campionat.   
  
La Lliga (Escala i corda\_Raspall).   
Pel que respecta als campionats per equips, la Lliga és la competició de referència per ser la més longeva. En la modalitat d'escala i corda es va iniciar en l'any 1952 encara que l'estructura i format més professional data de 1991, que és quan es va convertir en oficial. En la disciplina de raspall s'han completat 39 edicions des de la seua creació.   
  
La Lliga és la cita en la pilota d'elit que ocupa més temps en la temporada, tenint una durada d'aproximadament quatre mesos. Una altra senya d'identitat és la configuració dels equips en trios, sempre equilibrats perquè tots tinguen les mateixes opcions de victòria.   
El format de competició es compon de la disputa d'una primera fase amb 7 equips que completen una lliga de tots contra tots. Una vegada finalitzada esta ronda, l'últim classificat és eliminat i els sis equips restants accedeixen a la segona fase amb la puntuació a 0.   
La segona ronda repeteix la fórmula de lliga de tots contra tots, ara amb un equip menys. En acabar, els quatre primers de la classificació accedeixen a les semifinals, que enfrontaran al primer contra el quart i al segon contra el tercer en eliminatòries a anada i tornada que inclús poden necessitar pròrroga. Per últim es disputa la final a partida única, sent este un dels dies més grans de l'any en la pilota.   
Les Lligues dos: (Escala i corda\_Raspall)   
Les competicions no son una segona divisió de les Lligues d'ELIT de primer nivell, sinó un espai creat per als pilotaris que no han tingut cabuda en la màxima competició per equips tot i estar a un molt bon nivell, i per alguns dels joves aspirants a figura que millor estan rendint en els darrers mesos.   
El sistema de competició serà idèntic en les dues modalitats. En primer lloc es completarà una lliga de tots contra tots que constarà. Posteriorment, els quatre millors equips en la classificació accediran a les semifinals, que enfrontaran al primer contra el quart i al segon contra el tercer en eliminatòria a anada i tornada. Després solament quedarà la final, que serà a partida única.   
A banda durant l'any es durien a terme altres competicions de caire semblant amb l'objectiu de potenciar als joves.   
Un projecte de gestió cultural:   
Després d'uns anys fent una gestió cultural a la ciutat de València al trinquet de Pelayo contretament amb visites de col·legis, presentacions de llibres, gravacions de vídeos i diversos esdeveniments, la Fundació de pilota pretén estendre el projecte ESPAI CULTURAL, per altres localitats i municipis de la Comunitat Valenciana.   
  
Les accions i els actes serien semblants als fets fins ara en el trinquet de Pelayo amb la finalitat de difondre la pilota i que servisca com a vehicle de transmissió cultural.   
Totes les activitats porten el segell de l'espai cultural a més d'incloure el logotip en tota la cartellera, peus de foto, roll-ups, vinils de la Conselleria.   
Les activitats culturals i socials, es duran a terme principalment al Trinquet de Pelayo, però també es poden traslladar a altres llocs diferents.   
Promoció social de la Pilota: Promoció de la pilota femenina i col·laboració amb altres entitats.   
Dur a terme el desenvolupament de la promoció de la pilota femenina i la possible col·laboració amb altres entitats en la promoció de la pilota en general, utilitzant per a tal finalitat tota l'estructura de la Fundació per assolir estos objectius. Per tal de promocionar la pilota femenina es duran a terme accions com:  
- Fomentar la pilota femenina a les festes dels pobles amb partides d'exhibició i combinar en l'oferta esportiva amb partides masculines i femenines.   
- Recolzament a les jugadores amb entrenadors i tècnics a la seva disposició per millorar el seu rendiment així com campionats on poder progressar esportivament.  
Calendari anual de tota la programació esportiva de la Fundació de Pilota Valenciana.   
Lliga de Pilota Valenciana d'elit d'escala i corda\_Raspall:  
En esta primera ronda formada per 7 jornades, participen 7 equips descansant 1 per jornada.   
Les partides es disputen a les localitats de: València, Pedreguer, La Pobla de Vallbona, Vila-real, Murla, Guadassuar, Benissa, Vilamarxant, Benidorm, Sueca, Xàbia i Dénia.   
Les partides toquen totes les províncies de la Comunitat Valenciana.   
  
En la segona ronda formada per 5 jornades, participen 6 equips quedant 1 equip eliminat per quedar últim en la primera ronda. L'equip eliminat jugarà la Lliga2   
Les partides es disputen a les localitats de: Vilamarxant, València, Murla, Vila-real, Pedreguer, La Pobla de Vallbona, Dénia, Guadassuar, Benissa, Benidorm, Petrer, Oliva, El Genovés, La Llosa de Ranes, Ontinyent, Xàbia, Bellreguard, Piles i Xeraco.   
Les partides tornen a tocar totes les províncies de la Comunitat Valenciana.   
L'última fase consta de 4 semifinals i la final a partida única.   
A esta fase accedeixen els 4 millors equips classificats de la segona ronda.   
Tant les partides com els equips hi ha que comptar-ho dos voltes ja que són les dues modalitats les que formen les lligues.   
Campionat Individual de Pilota Valenciana d'elit - d'Escala i corda\_Raspall   
El campionat es jugarà en tota la Comunitat Valenciana, desplaçant els jugadors per les 3 províncies; València, Castelló i Alacant i jugant en els principals trinquets que durant l'any organitzen esdeveniments de pilota d'elit com València, Pedreguer, Vila-real...etc.   
Les competicions es jugaran durant els mesos de maig i juny i tindran una durada de 6 setmanes.   
Lligues 2 Pilota Valenciana - d'Escala i corda\_Raspall   
Estes partides es juguen per tota la Comunitat Valenciana.   
Les localitats són: Vilamarxant, València, Vila-real, La Pobla de Vallbona, Sueca, Xàbia, Petrer, Massamagrell, El Genovés, Guadassuar, Oliva, Piles, Bellreguard, Xeraco, Castelló de Rugat i Castelló de la Plana.   
El format de competició es el de lligueta, jugant tots contra tots i els 4 primers passant a les semifinals.   
Les Lligues 2, es componen de 5 o 6 equips per modalitat i es juguen un total de 15 partides per modalitat.   
Les competicions donaran inici la segona quinzena de febrer i finalitzaran la tercera setmana d'abril.  
Espai Pelai Cultural   
Les activitats de Pelai Cultural són oferides en el Trinquet de la Ciutat de València i també pot ser en altres llocs durant de tot l'any.  
  
Tercera. Obligacions de la Fundació  
1. Dur a terme les actuacions necessàries per a desenvolupar les activitats esportives per a les quals es concedeix la subvenció.  
2. Fer constar expressament en totes les activitats, actes i material de difusió i publicitat propis de les actuacions subvencionades la col·laboració de la Generalitat.  
3. Fer constar en el web de la Fundació la subvenció concedida a través del present conveni. S'haurà d'indicar, almenys, l'entitat concedent, l'import rebut i l'actuació subvencionada.  
4. Notificar a la Direcció General d'Esport qualsevol proposta de canvi o modificació de les activitats presentades, en el moment en què es produïsca.  
5. Aportar qualsevol altra informació que siga requerida per la Direcció General d'Esport per al millor coneixement i comprensió de l'aplicació de la subvenció.  
6. Acreditar que la Fundació es troba al corrent en el compliment de les seues obligacions tributàries i amb la Seguretat Social.  
7. Sotmetre's a les actuacions de control financer que corresponen a la Intervenció General de la Generalitat en relació amb l'ajuda concedida.  
8. Comunicar a la Direcció General d'Esport l'obtenció d'ajudes i subvencions per a aquesta finalitat, procedents d'altres administracions o ens públics o privats.  
9. La Fundació de Pilota Valenciana haurà de conservar i custodiar proves acreditatives de l'efectiva realització de les activitats objecte d'aquesta subvenció, com per exemple vídeos, fotografies o altres mitjans de prova en format electrònic, així com llistes de participants i publicitat en la seua web o en mitjans de comunicació, que haurà de posar a disposició de la Direcció General d'Esport en cas de ser requerides. Deurà conservar els documents justificatius de l'aplicació dels fons subvencionats, incloent-hi els documents electrònics, mentre puguen ser objecte de les actuacions de comprovació i control segons la normativa fiscal, laboral i administrativa.  
10. La Fundació haurà de fer-se càrrec dels mitjans humans i materials que calguen per al compliment de les actuacions objecte d'aquest conveni. A més de complir les obligacions previstes en els articles 13, 14 i 31.3 de la Llei 38/2003, general de subvencions, les derivades de la Llei 1/2022, de la Generalitat, de transparència i bon govern de la Comunitat Valenciana, i en l'article 48 de la Llei 40/2015, de règim jurídic del sector públic.  
  
Quarta. Transparència, subministrament d'informació i dades obertes.  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei General de Subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
Perceben durant el període d'un any ajudes o subvencions públiques en una quantia superior a 100.000 euros.  
Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta.   
Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei de Transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que el mateix haguera sigut atés, l'òrgan que ha realitzat el requeriment podrà acordar, prèvia advertència i audiència a l'interessat, la imposició de multes coercitives els termes previstos en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Quinta. Conflicte d'interessos  
La Fundació haurà d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen estar compromeses per raons d'interés econòmic, afinitats polítiques, vincles familiars o afectius, o qualsevol altre interés compartit («conflicte d'interessos»).  
La Fundació haurà de comunicar oficialment a la Direcció General d'Esport, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar infracció a l'ordenament jurídic vigent.  
  
Sisena. Obligacions de la Vicepresidència Primera i Conselleria de Cultura i Esport  
La Vicepresidència Primera i Conselleria de Cultura i Esport es compromet a col·laborar econòmicament amb la Fundació en les despeses ocasionades pel desenvolupament de les activitats esportives. Només podran subvencionar-se despeses de funcionament ocasionades pel desenvolupament de les actuacions indicades en la clàusula segona.   
Prèviament a la tramitació de aquest conveni, la Vicepresidència Primera i Conselleria de Cultura i Esport, comprovarà que la Fundació de Pilota Valenciana es troba al corrent de les obligacions tributàries i de la seguretat social.  
S'abonarà la subvenció nominativa prevista de 405.000 euros a càrrec de l'aplicació pressupostària 27.04.87.724.47, capítol IV, línia S8558000, dels pressupostos de la Generalitat per a l'any 2023, d'acord amb el que estableix la Llei 38/2003, de 17 de novembre, general de subvencions, l'article 22.2, apartat a), i l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Aquesta quantitat, així com l'aplicació i l'execució del conveni, no suposa un increment de la despesa aprovada per la Llei 9/2022, de 30 de desembre, de pressupostos de la Generalitat per a l'exercici 2023.  
Aquest conveni compleix els requisits establits en l'article 48 de la Llei 40/2015, de règim jurídic del sector públic.  
Aquesta línia de subvenció s'ajusta als objectius d'estabilitat als quals fa referència l'article 27 de la Llei 1/2015, de 6 de febrer, de la Generalitat, d'hisenda pública, i forma part de l'objectiu estratègic 3 de la Direcció General d'Esport del Pla estratègic de subvencions de la Conselleria d'Educació, Cultura i Esport, aprovat per Resolució de 23 de març de 2020 del conseller d'Educació, Cultura i Esport (DOGV de 07-04-2020).  
  
Una vegada signat el present conveni, la Vicepresidència Primera i Conselleria de Cultura i Esport procedirà, en el termini de 10 dies hàbils des de la seua inscripció en el Registre de Convenis de la Generalitat, a publicar el seu text íntegre en el Portal de Transparència de la Generalitat GVA Oberta, de conformitat amb el que es disposa en els articles 3 i 21 de la Llei 1/2022, de 13 d'abril, de Transparència i Bon Govern de la Comunitat Valenciana, i en l'article 12 del decret 105/2017, de 28 de juliol, del Consell. Així mateix seran objecte de publicació el corresponent informe de necessitat, una memòria succinta sobre les activitats realitzades en el marc del conveni i la seua execució pressupostària.  
  
Setena. Comissió mixta de seguiment i control  
Per a l'adequada planificació, execució i avaluació de les actuacions objecte del present conveni es constituirà una comissió mixta, formada per dos membres de cadascuna de les entitats signants del conveni, designats per cada una d'aquestes, de conformitat amb l'article 54 de la Llei orgànica, de 22 de març, per a la igualtat efectiva de dones i homes.  
  
Aquesta comissió mixta tindrà les funcions següents:  
1. Aprovar el programa anual del conveni amb detall de les activitats a realitzar. Aquest programa inclourà una memòria econòmica en la qual es quantificaran totes les despeses en detall.  
2. Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte d'aquest conveni.  
3. Seguiment del desenvolupament de les activitats del conveni.  
4. Afavorir en tot moment la comunicació general entre les parts, resolent tot el que siga possible de manera immediata o demanant, en cas contrari, la intervenció dels responsables adequats.  
5. Realitzar l'avaluació de les activitats exercides.  
6. Aprovar la memòria anual.  
Aquesta comissió mixta realitzarà el seguiment i control de les actuacions objecte d'aquest conveni, a més de les funcions previstes en l'article 9 del Decret 176/2014, de 10 d'octubre. La comissió mixta remetrà una còpia de les actes, acords i informes que emeta en el desenvolupament i execució de les seues funcions a la Direcció General d'Esport. El règim de funcionament de la comissió mixta de seguiment i control quedarà sotmés al que s'estableix en els articles 15 i següents de la Llei 40/2015 de règim jurídic del sector públic.  
  
  
Huitena. Compatibilitat de la subvenció  
La subvenció objecte del present conveni serà compatible amb altres subvencions, ajudes, ingressos o recursos obtinguts per a la mateixa finalitat, sempre que la suma de tots no supere el cost total de l'activitat. No obstant això, no serà compatible en cas que l'Administració o entitat concedent forme part del sector públic de la Generalitat.  
  
  
Novena. Despeses subvencionables  
La subvenció concedida es destinarà a sufragar les despeses ocasionades pel desenvolupament i l'organització de les diferents competicions o trofeus de pilota valenciana que se celebren en la Comunitat Valenciana.  
Se n'exclouen les despeses ocasionades per premis, cànon o drets d'organització.  
Els tributs són despesa subvencionable quan la persona beneficiària de la subvenció els abona efectivament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
  
Es podrà subcontractar en un percentatge no superior al 50 % del total de la subvenció nominativa establida en la Llei de pressupostos de la Generalitat per a 2023.  
Aquesta subcontractació es farà d'acord amb el que estableix l'article 29 de la Llei 38/2003, general de subvencions.  
  
Desena. Pagament i termini de justificació  
La Generalitat abonarà per transferència bancària la subvenció a la Fundació amb la justificació prèvia que acredite la deguda aplicació dels fons rebuts a la finalitat de l'ajuda, d'acord amb el que estableix l'article 72 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. La justificació podrà ser d'una sola vegada o per parts d'un mínim del 25 % de l'import total de la subvenció.  
El termini de presentació de la justificació conclourà el 1 de desembre de 2023.  
  
Onzena. Mètode de justificació  
La documentació justificativa de la subvenció que haurà de presentar la Fundació es farà mitjançant un compte justificatiu que acredite la deguda aplicació dels fons rebuts a la finalitat de l'ajuda, d'acord amb el que estableix l'article 72 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i que contindrà:  
  
1. Memòria d'actuació justificativa del compliment de la finalitat de les condicions imposades en la concessió de la subvenció, amb indicació de les activitats que s'han fet i dels resultats que s'han obtingut.  
  
2. Certificat del total de les despeses que especifique els conceptes, i una relació detallada d'altres ingressos o subvencions que hagen finançat l'activitat subvencionada amb la indicació de l'import i la procedència d'aquest.  
3. Relació classificada de les despeses ocasionades, degudament ordenades i numerades, amb identificació dels perceptors i del document, l'import, la data d'emissió i la data de pagament. Es farà constar que les factures justificatives corresponen efectivament a pagaments realitzats i derivats de la finalitat per a la qual serà concedida la subvenció.  
4. Factures originals, amb còpia, o documents de valor probatori equivalent, de les despeses subvencionades. Els justificants integrants de cada compte justificatiu hauran de complir els requisits formals que s'han establit legalment.  
5. La Fundació, de conformitat amb el que estableix l'article 31.3 de la Llei general de subvencions, quan l'import de la despesa subvencionable supere les quanties del contracte menor establides en la Llei 9/2017, de 8 de novembre, de contractes del sector públic, haurà d'acreditar haver sol·licitat com a mínim tres ofertes de diferents proveïdors amb caràcter previ a la contractació del compromís per a la prestació del servei o l'entrega del bé, exceptuant aquelles prestacions que, per les especials característiques de les despeses subvencionables, no hi haja en el mercat suficient nombre d'entitats que el subministren o el presten, llevat de la despesa que s'haguera realitzat amb anterioritat a la sol·licitud de la subvenció.  
Tots aquests documents han d'estar signats per la persona responsable de la tresoreria i tindre el vistiplau de la persona que exercisca la presidència de la Fundació.  
Tota la documentació i justificació d'aquest conveni serà remesa per la Fundació a la Direcció General d'Esport de forma telemàtica. L'enllaç al procediment telemàtic serà el següent:  
https://www.gva.es/va/inicio/procedimientos'id\_proc=23485  
  
Dotzena. Pla de control  
Aquesta subvenció estarà sotmesa a les actuacions incloses al pla de control de 2023 regulat per la Resolució de 23 de març de 2023, del director general d'Esport, per la qual s'aprova el pla de control material de les subvencions que concedisca la Direcció General d'Esport en l'àmbit del programa pressupostari 457.10 “Foment de l'activitat esportiva” en 2023, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Així mateix, en la aplicació del pla de control als expedients seleccionats en aquest, addicionalment es realitzarà el control material de l'efectiva realització de les activitats objecte de subvenció, mitjançant comprovacions in situ si es considera procedent, o bé mitjançant altres procediments, com ara vídeos, fotografies o altres proves en format electrònic, així com la comprovació de llistes de participants i el seguiment de la publicitat en la seua web o en els mitjans de comunicació, per tal de garantir l'adequada realització de l'activitat subvencionada.  
  
  
Tretzena. Eficàcia i vigència del conveni  
El present conveni tindrà vigència des de la data de la seua signatura i estendrà els seus efectes des de l'1 de gener al 31 de desembre de 2023.  
  
Catorzena. Clàusula de resolució i modificació  
Les causes de resolució d'aquest conveni són el mutu acord, l'extinció del termini de vigència sense pròrroga, l'incompliment de les obligacions derivades del conveni per qualsevol de les parts o per decisió judicial declaratòria de la nul·litat del conveni. A més, qualsevol de les parts podrà denunciar aquest conveni i ho comunicarà per escrit a l'altra part amb, almenys, dos mesos d'antelació a la data que el considere acabat.  
En tot cas s'aplicarà el règim de reintegrament previst en la Llei general de subvencions i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
En cas de resolució del conveni, les parts, a proposta de la comissió mixta, podran acordar la continuació i finalització de les activitats ja iniciades que consideren oportunes, d'acord amb el que estableix l'article 52.3 de la Llei 40/2015, d'1 d'octubre, de règim jurídic del sector públic.  
En cas d'incompliment de l'obligació de justificar la subvenció o en cas de justificació insuficient, la comissió mixta acordarà les conseqüències que siguen aplicables, d'acord amb el que estableixen la Llei 38/2003, general de subvencions, i la Llei 1/2015, de la Generalitat, d'hisenda pública, del sector públic instrumental i de subvencions.  
  
La modificació del contingut del conveni requereix l'acord unànime de les parts, d'acord amb el que estableix l'article 49.g de la Llei 40/2015.  
  
Quinzena. Protecció de dades personals  
1. La gestió de la subvenció nominativa, i de la signatura i seguiment d'aquest conveni mitjançant el qual s'instrumenta, comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digitals.  
  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2. 46475 València.   
b) Delegació de Protecció de Dades de la Generalitat. Passeig de l'Albereda, 16. 46565 València. Adreça electrònica: tzn@sif.wg.  
c) Finalitat del tractament: gestionar la concessió, control i justificació de la subvenció.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interès públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les Administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegada de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en https://ceice.gva.es/va/registre-de-tractament-de-dades.  
3. I, pel que fa a la signatura i al seguiment del conveni, tant la conselleria com la l'altra part són responsables del tractament que facen de les dades de les persones firmants i interlocutores, i dels membres de la comissió mixta de seguiment i control. El text del conveni, amb les dades de les persones firmants, serà enviat al Registre de Convenis de la Generalitat i publicat en el Portal de Transparència de la Generalitat.  
  
  
Setzena. Comunicació a la Comissió Europea  
L'ajuda concedida no necessita ser notificada a la Unió Europea perquè no reuneix els requisits de l'apartat 1 de l'article 107 del TFUE, segons disposa el Decret 128/2017, de 29 de setembre, del Consell, ja que l'activitat subvencionada no suposa un avantatge econòmic per a l'entitat beneficiària, ja que la subvenció no supera el cost de l'activitat.   
  
Les ajudes no afecten l'intercanvi comercial entre estats membres, ja que les activitats subvencionables tenen un caràcter educatiu, formatiu i de protecció d'un esport tradicional com a patrimoni cultural. La subvenció prevista en aquest conveni no desenvolupa activitats econòmiques en què s'oferisquen al mercat béns i serveis, per la qual cosa no existeix possibilitat de falsejament de la competència.  
  
Es tracta d'una activitat de col·laboració entre les dues administracions en l'exercici de les seues competències.  
  
Dessetena. Justificació legal de la concessió de la subvenció  
  
La subvenció regulada en aquest conveni té caràcter únic, derivat de les singulars característiques de l'entitat beneficiària i la seua concessió es fonamenta en els articles 3.5 i 54 de la Llei 2/2011.  
D'acord amb el que estableix l'article 11.4.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, aquesta subvenció nominativa té caràcter de concessió directa emparada en el supòsit legal previst en l'article 168.1.a de la Llei 1/2015, de 6 de febrer, d'hisenda pública, del sector públic instrumental i de subvencions, i en l'article 22.2.a de la Llei 38/2003, de 17 de novembre, general de subvencions, perquè està prevista nominalment en la Llei de pressupostos de la Generalitat per a 2023.  
  
Dihuitena. Normativa  
A aquest conveni serà aplicable el que disposen la Llei 38/2003, de 17 de novembre, general de subvencions, i el Reial decret 887/2006, que aprova el seu reglament; la Llei 40/2015, de règim jurídic del sector públic; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el registre d'aquests.  
El present conveni serà objecte de publicació en el Diari Oficial de la Generalitat Valenciana, en atenció a la Llei 38/2003, de 17 de novembre, General de Subvencions, que en el seu article 9.3 indica que “les bases reguladores de cada tipus de subvenció se publicaran en el Bolletí Oficial de l'Estat o en el diari oficial corresponent”.  
  
Dinovena. Naturalesa jurídica i qüestions litigioses  
El present conveni de col·laboració té caràcter administratiu i estarà regit pel que estableix la normativa general i, concretament, s'ajustarà al que disposa la Llei 40/2015, d'1 d'octubre, de règim jurídic del sector públic.  
Les possibles qüestions litigioses o controvèrsies per l'aplicació, interpretació, modificació, efectes i resolució del present conveni hauran d'intentar ser resoltes, en primera instància, per mutu acord entre les parts a través de la comissió mixta prevista en la clàusula setena.  
Si no s'arriba a un acord, les possibles controvèrsies hauran de ser resoltes, com disposa la Llei 29/1998, de 13 de juliol, reguladora de la jurisdicció contenciosa administrativa, pel Tribunal Superior de Justícia de la Comunitat Valenciana.  
  
  
I com a mostra de conformitat, les parts signen el present conveni.  
València, 8 de novembre de 2024  
  
El vicepresident primer i conseller de Cultura i Esport  
Vicente José Barrera Simó  
  
El president de la Fundació de la Comunitat Valenciana per a la Pilota Valenciana   
Juan Ureña Salcedo